
AZ EURÓPAI PARLAMENT JOGALKOTÁSI ÁLLÁSFOGLALÁS-TERVEZETE
az Európai Unió és Montenegró közötti, az Európai Határ- és Partvédelmi Ügynökség által Montenegró területén végzett műveleti tevékenységekről szóló megállapodás megkötéséről szóló tanácsi határozatra irányuló tervezetről
(08353/2023 – C9‑0177/2023 – 2023/0102(NLE))
(Egyetértés)
Az Európai Parlament,
–	tekintettel a tanácsi határozat tervezetére (08353/2023),
–	tekintettel az Európai Unió és Montenegró között az Európai Határ- és Partvédelmi Ügynökség által Montenegró területén végzett műveleti tevékenységekről szóló megállapodásról (08354/2023),
–	tekintettel a Tanács által az Európai Unió működéséről szóló szerződés 77. cikke (2) bekezdésének b) és d) pontjával, 79. cikke (2) bekezdésének c) pontjával és 218. cikke (6) bekezdése második albekezdésének a) pontjával összhangban előterjesztett, egyetértésre irányuló kérelemre (C9‑0177/2023),
–	tekintettel eljárási szabályzata 105. cikkének (1) és (4) bekezdésére, valamint 114. cikkének (7) bekezdésére, 
–	tekintettel az Állampolgári Jogi, Bel- és Igazságügyi Bizottság ajánlására (A9‑0000/2023),
1.	egyetért a megállapodás megkötésével;
2.	utasítja elnökét, hogy továbbítsa a Parlament álláspontját a Tanácsnak és a Bizottságnak, valamint a tagállamok, illetve Montenegró kormányainak és parlamentjeinek.

a. Háttér
A javasolt tanácsi határozat célja, hogy jóváhagyja az Európai Unió és Montenegró közötti, az Európai Határ- és Partvédelmi Ügynökség által Montenegró területén végrehajtott, az Európai Határ- és Partvédelmi Ügynökségről szóló (EU) 2019/1896 rendeletben előirányzott fellépések kapcsán jogállási kérdéseket szabályozó megállapodást.

Az Európai Határ- és Partvédelmi Ügynökség (a továbbiakban: az Ügynökség) egyik feladata az Európai Határ- és Parti Őrségről szóló rendelet hatálya alá tartozó területeken való együttműködés a harmadik országokkal, „többek között határigazgatási csapatok harmadik országokban történő lehetséges operatív telepítése révén”. Az Ügynökség a feladatai ellátásához szükséges mértékben együttműködhet a rendelet hatálya alá tartozó ügyekben illetékes harmadik országbeli hatóságokkal, és az európai integrált határigazgatással kapcsolatos intézkedéseket hajthat végre egy harmadik ország területén az adott harmadik ország beleegyezésével.

A jogállási kérdéseket szabályozó megállapodás célja minden olyan szempont lefedése, amely az ügynökség által harmadik országokban végrehajtott fellépések végrehajtásához szükséges. Az (EU) 2019/1896 rendelet 73. cikkének (3) bekezdése szerint az Uniónak jogállásról szóló megállapodást kell kötnie a harmadik országgal, amennyiben szükség van az Európai Határ- és Parti Őrség készenléti alakulatának keretébe tartozó határigazgatási csapatok bevetésére az adott harmadik országban, ahol a csapatok tagjai végrehajtási hatásköröket fognak gyakorolni.

Az Európai Határ- és Parti Őrségről szóló rendelettel összhangban és a rendelet 76. cikkének (3) bekezdésében említetteknek megfelelően a Bizottság a COM(2021)829 közleményében bemutatta az (EU) 2019/1896 rendeletben említett jogállási kérdéseket szabályozó minta-megállapodást, mely külön rendelkezéseket tartalmaz a harmadik országok területén végrehajtott fellépések levezénylésére vonatkozóan. A Montenegróval kötött, jogállásról szóló megállapodás a Bizottság által kidolgozott modellen alapul.

A Bizottság 2023. május 10-én tájékoztatta az előadókat az Európai Unió és Montenegró közötti, jogállásról szóló megállapodásra irányuló tárgyalások terén elért eredményekről. A megállapodás aláírására 2023. május 16-án Podgoricában került sor.

b. Az előadó álláspontja
A 2015-ös migrációs és menekültügyi válság csúcspontján több százezer menedékkérő és migráns érkezett az Európai Unióba a Nyugat-Balkánon keresztül, Montenegró pedig az irreguláris vegyes migráció egyik fő útvonala mentén helyezkedik el. 

Az előadó szerint az ilyen együttműködések átláthatóságának, nyilvánosság általi ellenőrzésének és demokratikus felügyeletének biztosításához kulcsfontosságú, hogy a kétoldalú megállapodások helyett formális, jogilag kötelező erejű megállapodásokat kössenek a harmadik országokkal folytatott együttműködések keretében. Az Európai Unió és a harmadik országok közötti, az Európai Határ- és Partvédelmi Ügynökség által végrehajtott fellépésekről szóló minden megállapodást alaposan meg kell vizsgálni, a megállapodásnak hozzáadott értékkel kell rendelkeznie, továbbá célja és tartalma tekintetében szigorúan szükségesnek és arányosnak kell lennie.

Az Európai Határ- és Partvédelmi Ügynökségnek és Montenegró belügyminisztériumának be kell tartania az Európai Határ- és Parti Őrségről szóló rendelet rendelkezéseit, és biztosítania kell az alapvető jogok tiszteletben tartását.

Az előadó végezetül úgy véli, hogy a jogállási kérdéseket szabályozó javasolt megállapodás a végleges megállapodásba belefoglalandó tartalom és rendelkezések tekintetében összhangban áll a Bizottság közleményében szereplő megállapodásmintával.

[bookmark: _GoBack]A Parlament kéri, hogy amint ez a megállapodás végrehajtási szakaszába lép, az Európai Határ- és Partvédelmi Ügynökség haladéktalanul tájékoztassa az Európai Parlamentet a megállapodás végrehajtásának részeként végrehajtott tevékenységekről, és emlékezteti az ügynökséget azon kötelezettségére, hogy az (EU) 2019/1896 rendelet 73. cikke (8) bekezdésével összhangban éves jelentéseiben értékelnie kell a harmadik országokkal folytatott együttműködését.

A fentiek fényében az előadó javasolja a Parlamentnek a tanácsi határozat szövegtervezetének támogatását.

